Johan Richter (sorenskriver)

Johan Christoffer Fredrik Carl Richter (født 28. januar 1835 i Kristiania, død 15. november 1901 i Orkdal) var en norsk sakfører, sorenskriver, proprietær og politiker (H).

Han var sønn av sorenskriver og politimester Andreas Boghardt Richter og hustru Ellen Sophie Bernhoft på Hov gård i Orkdal. Han var svoger av kjøpmann Anton Mathias Jenssen, fetter av statsminister Ole Richter og nevø av brukseier Ole Øvre Richter.

Han tok studentereksamen i 1853 og juridisk embedseksamen i 1859. Han ble edsvoren fullmektig hos faren, som fra 1837 var sorenskriver i Orkdal. Han giftet seg med Oline Marie Moe, datter av kjøpmann Ole Axelsen Moe i Trondhjem. De bodde en tid på Øvre Rømme, men arvet Hov etter hans far i 1868 og flyttet dit. Det året fikk Richter også sakførerbevilling og åpnet egen sakførerforretning i Orkdal. Han fikk autorisasjon som overrettssakfører i 1880. I 1888 ble han utnevnt til fogd i Orkdal, men fogderiene ble etter hvert avskaffet. I 1897 ble Richter utnevnt til sorenskriver i Orkdal.

Richter var også Orkdals ordfører fra 1870 til 1889 samt formann i direksjonen (styret) i Orkdal sparebank. Richter var varamann til Stortinget fra Søndre Trondhjems amt (Sør-Trøndelag) fra 1877 til 1879, og møtte fra februar 1879, etter at Johan Moses Møller ble fritatt. Richter satt i Stortingets budsjettkomité.

 Referanser 

 Eksterne lenker 


Kategori:Stortingsrepresentanter for Sør-Trøndelag
Kategori:Stortingsrepresentanter 1877–1879
Kategori:Ordførere i Orkdal
Kategori:Høyre-ordførere i Sør-Trøndelag
Kategori:Sorenskrivere
Kategori:Norske advokater
Kategori:Norske godseiere
Kategori:Alumni fra Universitetet i Oslo
Kategori:Personer fra Orkdal kommune